ОБЯСНИТЕЛЕН МЕМОРАНДУМ

По искане на Ирландия на 7 декември 2010 г. Съветът отпусна финансова помощ на страната (Решение за изпълнение на Съвета 2011/77/ЕС) в подкрепа на една амбициозна програма за икономически и финансови реформи, чиято цел е възстановяване на доверието, връщане на устойчивия икономически растеж и осигуряване на финансова стабилност в Ирландия, еврозоната и ЕС.

В съответствие с член 3, параграф 9 от Решение 2011/77/ЕС Комисията извърши заедно с Международния валутен фонд (МВФ) и Европейската централна банка (ЕЦБ) третия преглед на напредъка на ирландските власти по изпълнението на договорените мерки, както и на ефективността и социално-икономическото въздействие на тези мерки.

Като взема предвид преразгледаните икономически перспективи, както и новите данни (включително нуждата от нови операции по управление на пасивите, за да се привлекат още средства от частния сектор в предвидената рекапитализация на Bank of Ireland — Ирландската национална банка), Комисията предлага условията на икономическата политика за предоставяне на помощта да се променят както е обяснено по-долу. Според Комисията предлаганите промени на условията на икономическата политика са необходими, за да се осигури успешното изпълнение на програмата и постигането на заложените в нея цели.

2011/0224 (NLE)

Предложение за

РЕШЕНИЕ ЗА ИЗПЪЛНЕНИЕ НА СЪВЕТА

за изменение на Решение за изпълнение 2011/77/ЕС за предоставяне на финансова помощ за Ирландия от страна на Съюза

СЪВЕТЪТ НА ЕВРОПЕЙСКИЯ СЪЮЗ,

като взе предвид Договора за функционирането на Европейския съюз,

като взе предвид Регламент (ЕС) № 407/2010 на Съвета от 11 май 2010 г. за създаване на европейски механизъм за финансово стабилизиране[1], и по-специално член 3, параграф 2 от него,

като взе предвид предложението на Европейската комисия,

като има предвид, че:

1. По искане на Ирландия Съветът отпусна финансова помощ на страната (Решение за изпълнение 2001/77/ЕС на Съвета) в подкрепа на една амбициозна програма за икономически и финансови реформи, чиято цел е възстановяване на доверието, връщане на устойчивия икономически растеж и осигуряване на финансова стабилност в Ирландия, еврозоната и ЕС.

2. В съответствие с член 3, параграф 9 от Решение за изпълнение 2011/77/ЕС Комисията извърши заедно с Международния валутен фонд (МВФ) и Европейската централна банка (ЕЦБ) третия преглед на напредъка на ирландските власти по изпълнението на договорените мерки, както и на ефективността и социално-икономическото въздействие на тези мерки.

3. Съгласно текущите прогнози на Комисията за растежа на номиналния БВП (1,1 % през 2011 г., 2,8 % през 2012 г. и 3,8 % през 2013 г.) планът за фискални корекции съответства на отправената към Ирландия Препоръка на Съвета от 7 декември 2010 г.[2] по член 126, параграф 7 от Договора, както и на плана за постигане на съотношение на дълга към БВП от 109,9 % през 2011 г., 116,2 % през 2012 г. и 119,4 % през 2013 г. Съотношението на дълга към БВП ще достигне максимума си през 2013 г. и след това ще започне да намалява, като се допуска, че ще продължи и намаляването на бюджетния дефицит. Върху изменението на равнището на дълга влияят редица извънбюджетни операции, в т.ч. вливането на капитал в банките през 2011 г., което води до нетно нарастване на дълга с около 6 процентни пункта от БВП, както и допускането за поддържане на високи касови резерви и разликите между отчитането на лихвените плащания на начислена и на касова основа.

4. Компетентните органи посочиха, че на базата на резултатите от досега проведените операции по управление на пасивите има реална възможност да се осигурят допълнително 0,5 милиарда EUR принос от частния сектор за рекапитализацията на Bank of Ireland до 31 декември 2011 г. С оглед високите публични разходи за рекапитализация на банката и като се вземе предвид консервативният подход, използван при определяне на нуждите от рекапитализация на Bank of Ireland, не само не е нужно, но дори е неприемливо посочените 0,5 милиарда EUR да се влагат преди приключването на операциите по управление на пасивите, за да се спази крайният срок на програмата, тъй като това би довело до излишно нарастване на разходите и ненужно високо равнище на капиталова адекватност за Bank of Ireland щом започнат постъпленията от операциите по управлението на пасивите. За приключване на този етап от рекапитализацията на Bank of Ireland е определен срок до края на 2011 г.

5. Предвид на това развитие Решение за изпълнение 2011/77/ЕС на Съвета следва да бъде изменено.

ПРИЕ НАСТОЯЩОТО РЕШЕНИЕ:

Член 1

Член 3, параграф 7 от Решение за изпълнение 2011/77/ЕС се изменя както следва:

1) буква ж) се заменя със следното:

„рекапитализацията на ирландските банки до края на юли 2011 г. (предмет на съответното актуализиране след очакваните продажби на активи и управление на ликвидността в случаите на Irish Life & Permanent и Bank of Ireland) в съответствие с констатациите на анализите за 2011 г. на ликвидността и на собствения капитал съгласно пруденциалните изисквания, както бе съобщено от Bank of Ireland на 31 март 2011 г. До края на 2011 г. Ирландия ще осигури рекапитализацията на оставащите 1,1 милиарда EUR за Irish Life & Permanent и 0,5 милиарда EUR за Bank of Ireland, включително и чрез публично финансиране в случай, че постъпленията от продажбите на активи и операциите по управление на пасивите не покрият тези суми.“

2) добавят се следните букви:

„р) внасяне в Dáil (долната камара на парламента) до края на октомври на предбюджетна прогноза, съдържаща средносрочен план за фискална консолидация за периода 2012—2015 г., който очертава общата структура на корекциите на приходите и разходите за всяка година в съответствие с целите, залегнали в Препоръката на Съвета от 7 декември 2010 г.;

с) обявяване на обвързващи тавани на средносрочните разходи и приети мерки за корекции на приходите и разходите за периода 2012—2015 г. най-късно до деня за приемане на бюджета за 2012 г. (началото на декември 2011 г.);

т) до края на декември 2011 г., публикуване от страна на Ирландската национална банка на насоки към банките за признаване на счетоводни загуби в кредитните им портфейли;

у) до края на декември 2011 г., публикуване от страна на Ирландската национална банка на нови насоки за оценка на обезпеченията за банкови заеми;

ф) до края на декември 2011 г. представяне и обсъждане на проектопрограма за разпореждане с активи, включваща определянето на активи за продажба, евентуално необходими регулаторни промени и график за изпълнение.“

Член 2

Адресат на настоящото решение е Ирландия.

Член 3

Настоящото решение се публикува в Официален вестник на Европейския съюз .

Съставено в Брюксел на година.

За Съвета

Председател

[1] ОВ L 118, 12.5.2010 г., стр. 1.

[2] SEC (2010) 1515 окончателен.